Sagunt tanca les Falles 2025 amb un balanç positiu i gran implicació de la comunitat fallera
20 de març 2025

![](/media/4gdixlea/img_4260_c.jpg?width=850&height=566.6666666666666)

Sagunt va acomiadar anit les Falles d'enguany amb la tradicional cremà, tancant una setmana intensa de celebracions. La participació de la comunitat fallera, l'esforç dels servicis públics i el compromís ciutadà han sigut claus per a garantir l'èxit d'esta edició de les festes josefines.

A pesar que la meteorologia no ha acompanyat en alguns moments, obligant a modificar actes com l'Ofrena a Sagunt i la suspensió d'algunes actuacions musicals, el desenvolupament dels esdeveniments principals ha sigut positiu, comptant amb la implicació activa de les comissions falleres i el suport institucional.

La regidora de Festes, Patricia Sánchez, ha valorat de manera positiva el desenvolupament de les Falles 2025, que “s'han desenvolupat en un ambient de completa normalitat, sense incidents ressenyables”. A més, ha destacat "el civisme demostrat tant per la comunitat fallera com pels  visitants de la ciutat, els qui han permés que la setmana gran de les Falles es desenvolupara en un entorn de respecte i seguretat". Sánchez, com a aspecte negatiu, ha assenyalat que "la meteorologia no ha acompanyat en alguns moments, la qual cosa va obligar a modificar actes com l'Ofrena a Sagunt, que va haver de celebrar-se a l'església de Santa Maria". També ha recordat que "es van suspendre esdeveniments com l'actuació de l'orquestra del 18 de març en Cronista Chabret i en diverses Falles, la qual cosa ha reduït la participació respecte a altres anys".

### **Turisme**

Respecte al balanç turístic, l'ocupació hotelera ha assolit el 77 % i l'estada mitjana ha sigut de dos dies i mig. La gran majoria de visitants han sigut d'origen nacional (69 %) i cal destacar la visita de persones de Madrid, Catalunya, Aragó i la mateixa Comunitat Valenciana. No obstant això, estes Falles han experimentat un augment en els visitants internacionals, passant d'un 20 % en 2024 a un 31 % en esta ocasió.

El perfil dels i les visitants a Sagunt és principalment familiar, seguit de parelles, individus i grups d'amics. I les demandes que han rebut les oficines de turisme s'han centrat principalment en els monuments, la gastronomia, les falles, les visites guiades i el transport. Cal esmentar també l'increment de visites, especialment internacionals, a la Via del Pòrtic, ja que l'afluència a este espai arqueològic ha augmentat un 80 %.

La regidora de Turisme, Natalia Antonino, ha manifestat que són “dos bones notícies” tindre un increment de més d'un 10 % del turisme internacional i “la fidelització” del turisme nacional en el nostre municipi: “L'aposta per la promoció publicitària, les accions de promoció i l'esforç dels agents turístics del municipi que preparen amb cura estes festes perquè els turistes s'emporten una experiència completa reflectixen un interés important pel municipi”.

![](/media/qayksume/img_4259_c.jpg?width=850&height=566.6666666666666)

### **Neteja**

La SAG (Societat Anònima de Gestió de Sagunt) ha desplegat un dispositiu especial de neteja durant les Falles, amb un reforç de 44 persones per a cobrir les necessitats dels actes festius. Durant la Nit de la _Cremà_ es van retirar 12 tones de cendres amb l'ajuda de camions i retroexcavadores en tots dos nuclis urbans, cosa que permet una neteja eficaç i ràpida. Per a garantir la seguretat es va implementar un sistema de refredament de cendres, evitant riscos i assegurant la seua correcta disposició en la planta de tractament.

A més de la recollida de residus, la SAG també va col·laborar en el muntatge i desmuntatge d'infraestructures clau, com l'escenari de l’entrega de premis i l'Ofrena. La coordinació d'estos equips ha sigut clau per a mantindre els espais públics en condicions òptimes, afavorint la mobilitat dels ciutadans i visitants durant l'intens període festiu.

![](/media/qfpj4ei3/foto-2_c.jpg?width=850&height=567.6238738738739)

### **Seguretat**

Per la seua banda, la regidora de Policia Local, María José Carrera, ha subratllat "la tranquil·litat amb la qual han transcorregut les festes en termes de seguretat". Ha explicat que "la Policia Local només va haver d'intervindre en una ocasió pel fet que una orquestra no va respectar l'horari permés". A més, ha informat que "l'ús de material pirotècnic ha generat onze incidències, un número significativament menor al d'altres anys".

Respecte a l'operatiu de la _Cremà_, Carrera ha detallat que "es van desplegar set patrulles operatives de la Policia Local, amb un total de 18 efectius, els qui van fer tasques de vigilància i seguretat ciutadana, a més de col·laborar activament amb els equips de Bombers".

*   [](http://www.facebook.com/sharer.php?u=https://aytosagunto.es/va/actualitat/2025-03-20-sagunt-tanca-les-falles-2025-amb-un-balanc-positiu-i-gran-implicacio-de-la-comunitat-fallera/ "Facebook")
*   [](http://twitter.com/share?url=https://aytosagunto.es/va/actualitat/2025-03-20-sagunt-tanca-les-falles-2025-amb-un-balanc-positiu-i-gran-implicacio-de-la-comunitat-fallera/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-03-20-sagunt-tanca-les-falles-2025-amb-un-balanc-positiu-i-gran-implicacio-de-la-comunitat-fallera/ "Linked In")
*   [](mailto:?body=https://aytosagunto.es/va/actualitat/2025-03-20-sagunt-tanca-les-falles-2025-amb-un-balanc-positiu-i-gran-implicacio-de-la-comunitat-fallera/)